Tomb Raider III

Το Tomb Raider III: Adventures of Lara Croft είναι βιντεοπαιχνίδι δράσης περιπέτειας που αναπτύχθηκε από την Core Design και διανεμήθηκε από την Eidos Interactive. Κυκλοφόρησε για τις πλατφόρμες PlayStation και Microsoft Windows το 1998. Το Tomb Raider III είναι ο τρίτος τίτλος της σειράς βιντεοπαιχνιδιών Tomb Raider και συνέχεια του Tomb Raider II. Η ιστορία του παιχνιδιού ακολουθεί την αρχαιολόγο-εξερευνήτρια Lara Croft καθώς ξεκινάει μια αποστολή να ανακτήσει τέσσερα κομμάτια ενός μετεωρίτη που είναι διασκορπισμένα σε όλο τον κόσμο. Για να προχωρήσει μέσα από το παιχνίδι, ο παίκτης πρέπει να εξερευνήσει πέντε τοποθεσίες (Ινδία, Νότιο Ειρηνικό, Λονδίνο, Νεβάδα και Ανταρκτική) και να ολοκληρώσει μια σειρά επιπέδων που περιλαμβάνουν την επίλυση γρίφων, τη διέλευση από επικίνδυνες τοποθεσίες και την κατατρόπωση εχθρών.

Το Tomb Raider III είναι κατασκευασμένο σε μια αναβαθμισμένη έκδοση της μηχανής του Tomb Raider χρησιμοποιούμενης από τους προκατόχους του. Η μηχανή προσφέρει καλύτερη απόδοση ταχύτητας και νέα γραφικά χαρακτηριστικά όπως έγχρωμο φωτισμό και τριγωνικά πολύγωνα, επιτρέποντας στους προγραμματιστές να επιτύχουν μεγαλύτερη λεπτομέρεια και περιπλοκότερη γεωμετρία. Το παιχνίδι σχεδιάστηκε για να συμβαδίζει περισσότερο με τη δυνατότητα επίλυσης γρίφων εντός του παιχνιδιού του αρχικού Tomb Raider σε αντίθεση με το πιο πολεμικό στιλ του Tomb Raider II.

Το Tomb Raider III συνοδεύτηκε από μια εκτενή διαφημιστική καμπάνια και ήταν εμπορική επιτυχία, πουλώντας περίπου έξι εκατομμύρια αντίτυπα παγκοσμίως. Παρόλο που το παιχνίδι έλαβε γενικά ευνοϊκές αξιολογήσεις, δεν τα πήγε τόσο καλά όσο οι δύο προκάτοχοί του, με τους επικριτές να συμφωνούν γενικά ότι το παιχνίδι απέτυχε να αλλάξει τον ίδιο δοκιμασμένο τύπο. Κριτικοί επίσης επισήμαναν το δύσκολο και αδυσώπητο gameplay του παιχνιδιού. Η Eidos κυκλοφόρησε το 2000 ένα πακέτο επέκτασης, το Tomb Raider III: The Lost Artefact. Η επέκταση περιλαμβάνει έξι επίπεδα σε διάφορες ευρωπαϊκές τοποθεσίες. Το Tomb Raider III μεταφέρθηκε σε υπολογιστές Mac OS το 1999 και κυκλοφόρησε ως «PSOne Classic» στο PlayStation Network το 2011.

Tomb Raider
Βιντεοπαιχνίδια του 1998
Βιντεοπαιχνίδια της Core Design
Βιντεοπαιχνίδια της Eidos Interactive
Βιντεοπαιχνίδια των Mac OS
Βιντεοπαιχνίδια του PlayStation
Βιντεοπαιχνίδια του PlayStation Network
Συνέχειες βιντεοπαιχνιδιών
Βιντεοπαιχνίδια ανεπτυγμένα στο Ηνωμένο Βασίλειο
Βιντεοπαιχνίδια με γυναίκες ανταγωνιστές
Βιντεοπαιχνίδια τοποθετημένα στο 1998
Βιντεοπαιχνίδια τοποθετημένα στην Ινδία
Βιντεοπαιχνίδια τοποθετημένα στις ΗΠΑ
Βιντεοπαιχνίδια των Windows